**V. KORIZMENA NEDJELJA, Jutarnja**

POZIVNIK

R. Otvori, Gospodine, usne moje.
O. I usta će moja navješćivati hvalu tvoju.

***Ant. Dođite, poklonimo se Kristu koji je za nas bio kušan i trpio.***

    Gospodnja je zemlja i sve na njoj, \*
        svijet i svi koji na njemu žive.
    On ga na morima utemelji \*
        i na rijekama učvrsti.
    Tko će uzići na Goru Gospodnju, \*
        tko će stajati na svetom mjestu njegovu?
    Onaj u koga su ruke nedužne i srce čisto: †
        duša mu se ne predaje ispraznosti, \*
        i ne kune se varavo.
    On blagoslov prima od Gospodina \*
        i nagradu od Boga, Spasitelja svoga.
    Takav je naraštaj onih koji traže njega, \*
        koji traže lice Boga Jakovljeva.

    »Podignite vrata, nadvratnike svoje, †
        dižite se, dveri vječne, \*
        da uniđe Kralj slave!«
    »Tko je taj Kralj slave?« †
        »Gospodin silan i junačan, \*
        Gospodin silan u boju!«
    »Podignite, vrata, nadvratnike svoje, †
        dižite se, dveri vjeene, \*
        da uniđe Kralj slave!«
    »Tko je taj Kralj slave?« †
        »Gospodin nad Vojskama - \*
        on je Kralj slave!«

    Slava Ocu…

***Ant. Dođite, poklonimo se Kristu koji je za nas bio kušan i trpio.***

HIMAN

Božanski gnjev ublažujmo,
Pred višnjim Sucem plačimo,
U molitvama vapijmo,
Svi ponizno govorimo:

Uvrijedili smo grijesima
Dobrotu tvoju, Gospode,
S nebesa na nas pogledaj
I prosti nam milosrdan.

Prem tako slabi, sjeti se,
Da tvoji mi smo stvorovi,
I slave svoga Imena
Ne daji  drugom, molimo.

Otpusti nama čine zle,
Umnoži dobra žuđena,
Da omilimo srcu tvom
I ovdje i u vječnosti.

Udijeli, Trojstvo blaženo,
Podari, Bože jedini,
Da posti tvojim vjernima
Donesu plod obilati. Amen.

PSALMODIJA

***Ant. 1. Bog moj posta mi pomoćnikom.***

    O Bože, ti si Bog moj: \*
        gorljivo tebe tražim;
    tebe žeđa duša moja, tebe želi tijelo moje, \*
        kao zemlja suha, žedna, bezvodna.
    U Svetištu sam tebe motrio \*
        gledajuć ti moć i slavu.
    Ljubav je tvoja bolja od života, \*
        moje će te usne slavit.
    Tako ću te slavit za života, \*
        u tvoje ću ime ruke dizati.
    Duša će mi biti kao sala i mrsa sita, \*
        hvalit ću te kliktavim ustima.
    Na postelji se tebe spominjem, \*
        u bdjenjima noćnim mislim na tebe.
    Ti postade meni pomoć, \*
        kličem u sjeni krila tvojih.
    Duša se moja k tebi privija, \*
        desnica me tvoja drži.

    Slava Ocu…

***Ant. Bog moj posta mi pomoćnikom.***

***Ant. 2. Izbavi nas čudesima svojim i spasi nas iz ruku smrti.***

Sva djela Gospodnja, blagoslivljajte Gospoda, \*
    anđeli Gospodnji, blagoslivljajte Gospoda.
Nebesa, blagoslivljajte Gospoda: \*
    sve vode nad nebesima, blagoslivljajte Gospoda.
Sve sile Gospodnje, blagoslivljajte Gospoda, \*
    sunce i mjeseče, blagoslivljajte Gospoda.
Zvijezde nebeske, blagoslivljajte Gospoda,\*
    sve kiše i rose, blagoslivljajte Gospoda.
Svi vjetrovi, blagoslivljajte Gospoda, \*
    ognju i žare, blagoslivljajte Gospoda.
Studeni i vrućino, blagoslivljajte Gospoda, \*
    rose i mrazovi, blagoslivljajte Gospoda.
Lede i studeni, blagoslivljajte Gospoda, \*
       tuče i snijezi, blagoslivljajte Gospoda.
Noći i dani blagoslivljajte Gospoda, \*
    svjetlo i tmino, blagoslivljajte Gospoda.
Munje i oblaci, blagoslivljajte Gospoda, +
    Zemlja neka blagoslivlje Gospoda, \*
       neka ga hvali i uzvisuje dovijeka!

Bregovi i brežuljci, blagoslivljajte Gospoda, \*
       sve raslinstvo na zemlji, blagoslivljaj Gospoda.
Izvori, blagoslivljajte Gospoda, \*
   mora i rijeke, blagoslivljajte Gospoda.
Kitovi i sve što se miče u vodama, blagoslivljajte Gospoda:\*
    ptice nebeske, blagoslivljajte Gospoda.

Sve divlje i pitome životinje, blagoslivljajte Gospoda,\*
       sinovi ljudski, blagoslivljajte Gospoda.
Izraele, blagoslivljaj Gospoda: \*
        hvali i uzvisuj ga dovijeka!
Svećenici Gospodnji, blagoslivljajte Gospoda, \*
    sluge Gospodnje, blagoslivljajte Gospoda. Dusi i duše pravednih, blagoslivljajte Gospoda, \*
      sveti i ponizni srcem, blagoslivljajte Gospoda.
Hananijo, Azarjo, Mišaele, blagoslivljajte Gospoda: \*
        hvalite i uzvisujte ga dovijeka!
Blagoslivljajmo Oca, Sina sa Svetim Duhom, \*
        hvalimo i uzvisujmo ga dovijeka!
Blagoslovljen budi, Gospodine, na svodu nebeskom, \*        hvaljen i slavljen dovijeka!

***Ant. Izbavi nas čudesima svojim i spasi nas iz ruku smrti.***

***Ant. 3. Dolazi čas da se proslavi sin Čovječji.***

     Pjevajte Gospodinu pjesmu novu, \*
        i u zboru pobožnika hvalu njegovu!
    Nek se raduje Izrael Stvoritelju svojem! \*
        Kralju svom neka klikću sinovi Siona!
    Neka u kolu hvale ime njegovo \*
        bubnjem i citrom neka ga slave!
    Jer Gospodin ljubi narod svoj, \*
        spasenjem ovjenčava ponizne!
    Neka se sveti raduju u slavi, \*
        neka kliču s ležaja svojih!
    Nek im pohvale Božje budu na ustima, \*
        mačevi dvosjekli u rukama,
    da nad pucima izvrše odmazdu, \*
        i kaznu nad narodima:
    da im kraljeve bace u lance, \*
        a odličnike u okove gvozdene;
    da na njima izvrše sud davno napisan: \*
        nek bude na čast svim pobožnicima njegovim!
    Aleluja! Slava Ocu…

***Ant. Dolazi čas da se proslavi sin Čovječji.***

KRATKO ČITANJE   Lev 23, 4-7
A ovo su blagdani Gospodnji – sveti zborovi – koje imate proglasiti u njihovo određeno vrijeme: U prvom mjesecu četrnaestoga dana u suton jest Pasha u čast Gospodinu; petnaestoga dana toga mjeseca jest Blagdan beskvasnih kruhova u čast Gospodinu – sedam dana jedite beskvasni kruh. Prvoga dana neka vam bude sveti zbor; nikakva težačkog posla nemojte raditi.

KRATKI OTPJEV
R. Kriste, Sine Boga živoga, \* smiluj nam se. Kriste.
O. Za opačine naše njega satriješe. \* Smiluj nam se. Slava Ocu. Kriste.

EVANĐEOSKI HVALOSPJEV

***Ant. Lazar, prijatelj naš spava, no idem probuditi ga.***

    Blagoslovljen Gospodin, Bog Izraelov, \*
        što pohodi i otkupi narod svoj;
    podiže nam snagu spasenja \*
        u domu Davida, sluge svojega,
    kao što obeća na usta
        svetih proroka svojih odvijeka: †
        spasiti nas od neprijatelja naših - \*
        i od ruke sviju koji nas mrze;
    iskazati dobrotu ocima našim, \*
        i sjetiti se Saveza svetoga svojega,
    zakletve kojom se zakle Abrahamu,
        ocu našemu: \*
        da će nam dati
    te mu, izbavljeni iz ruku neprijatelja, \*
        služimo bez straha
    u svetosti i pravednosti pred njim \*
        u sve dane svoje.
    A ti, dijete, prorok ćeš se Svevišnjega zvati \*
        jer ćeš ići pred Gospodinom
        da mu pripraviš putove,
    da pružiš spoznaju spasenja narodu njegovu \*
        po otpuštenju grijeha njihovih,
    darom premilosrdnog srca Boga našega \*
        po kojem će nas pohoditi
        Mlado Sunce s visine,
    da obasja one što sjede u tmini
        i sjeni smrtnoj, \*
        da upravi noge naše na put mira.
    Slava Ocu…

***Ant. Lazar, prijatelj naš spava, no idem probuditi ga.***

MOLBENICA

Otkupitelj nam je naš dobrostivo zaslužio ovo vrijeme spasenja. Njega blagoslivljajmo i usrdno ga zamolimo: *Gospodine, stvori u nama novi duh.*

Kriste, živote naš, dao si da po krštenju otajstveno s tobom budemo ukopani te s tobom ujedno i uskrsnemo na novi život;
-daj da danas živimo novim životom.

Gospodine, ti si sve ljude dobrima obdario;
-daj da se i mi brinemo za opće dobro svih ljudi.

Daj da i mi složno radimo za izgradnju ovozemaljskog društva
-te ujedno tražimo i nebesku domovinu.

Liječniče tjelesa i duša, iscijeli rane našeg srca
-da trajno postižemo pomoć na svom putu svetosti.

Oče naš...

MOLITVA

Gospodine, Bože naš, tvoj se Sin iz ljubavi za svijet predao u smrt. Daj da i mi tvojom pomoći odvažno stupamo putem njegove ljubavi. Po Gospodinu. Amen.

ZAKLJUČAK

Blagoslovio nas svemogući Bog, sačuvao nas od svakoga zla i priveo nas u život vječni.
Amen.